Vedtægter for **Roselines**

**§1 Foreningens navn**

§1 Roselines

**§2 Foreningens hjemsted**

§2 Syddjurs

**§3 Foreningens formål**

3.1 Foreningens formål er at give interesserede mulighed for at danse linedance, samt give medlemmerne mulighed for i fælleskab at mødes om dansen

3.2 Foreningen har også til formål at udbrede kendskabet til linedance

3.3 Foreningen er en nonprofit organisation

**§4 Medlemskab**

4.1 Alle, der går ind for foreningens formål, kan blive medlem. Man er medlem af foreningen, når kontingentet er betalt.

4.2 Bestyrelsen kan ekskludere et medlem, der arbejder imod foreningen. Det ekskluderede medlem kan skriftligt forlange, at eksklusionen bliver prøvet på førstkommende generalforsamling.

**§5 Generalforsamlingen**

5.1 Generalforsamlingen er foreningens øverste myndighed

5.2 Bestyrelsen indkalder med minimum 1 måneds varsel alle medlemmer til den årlige generalforsamling. Generalforsamling afholdes inden udgangen af marts

5.3 Forslag til dagsordenen sendes til formanden senest 14 dage før og endelig dagsorden med bilag offentliggøres 8 dage før.

5.4 Alle fremmødte medlemmer har stemmeret

5.5 Alle medlemmer, der er fyldt 16 år, kan vælges til bestyrelsen – dog skal formand og kasserer være fyldt 18 år. Instruktører kan ikke vælges til bestyrelsen, dog er de altid repræsenteret i bestyrelsen med én post.

5.6 Alle afgørelser vedtages med simpelt flertal – dog skal vedtægtsændringer besluttes med 2/3 flertal. Alle afstemninger afgøres ved håndsoprækning. Dog skal der være skriftlig afstemning, hvis 1 medlemmer på generalforsamlingen ønsker det samt ved alle kampvalg.

5.7 Generalforsamlingens dagsorden

* Valg af dirigent
* Valg af referent og stemmetællere
* Bestyrelsens beretning
* Fremlæggelse af regnskab til godkendelse
* Indkomne forslag
* Fastsættelse af kontigent
* Forslag til handlingsplan og budget
* Valg af bestyrelse og suppleant.
* Valg af revisor
* Eventuelt

**§6 Ekstraordinær generalforsamling**

6.1 Et flertal i bestyrelsen kan indkalde til en ekstraordinær generalforsamling, og bestyrelsen skal indkalde til en ekstraordinær generalforsamling, når mindst 1/3 af medlemmerne ønsker det.

6.2 Indkaldelsen til den ekstraordinære generalforsamling skal ske senest 14 dage efter modtagelsen af begæringen. Med indkaldelsen sendes den endelige dagsorden. Varsling som ved den ordinære generalforsamling.

**§7 Bestyrelsen**

7.1 Bestyrelsen står for den daglige ledelse af foreningen mellem de årlige generalforsamlinger.

7.2 Bestyrelsen består af 5 medlemmer, hvoriblandt der er en formand, en kasserer og én repræsentant for instruktørerne. Bestyrelsen kan oprette flere poster i blandt sig efter behov.

7.3 I lige år vælges en formand og et bestyrelsesmedlem, og i ulige år vælges en kasserer og et bestyrelsesmedlem på generalforsamlingen. Instruktørerne vælger en repræsentant i blandt sig én som sidder med i bestyresen på lige fod med de andre. Denne repræsentant sikrer et godt samarbejde mellem instruktørerne og bestyrelsen.

7.4 Der vælges hvert år en suppleant til bestyrelsen på generalforsamlingen. Hvis et bestyrelsesmedlem forlader bestyrelsen i valgperioden indtræder suppleanten i stedet og bestyrelsen fordeler posterne mellem sig på ny.

7.5 Bestyrelsen udarbejder et aftalepapir for dets interne samarbejde og kan nedsætte arbejdsgrupper efter behov

**§8 Regnskab/økonomi**

8.1 Regnskabsåret er kalenderåret (regnskabsperioden er 1/1 -31/12)

8.2 Regnskabet føres af kassereren og skal indeholde oversigt over indtægter og udgifter samt en status.

8.3 Regnskabet forelægges bestyrelsen løbende samt tilses og revideres af den af generalforsamlingen valgte revisor.

**§9 Aftaleret**

9.1 Foreningen kan tegnes juridisk af formanden og et andet bestyrelsesmedlem og økonomisk af kasseren og et andet bestyrelsesmedlem.

9.2 De tegningsberettigede kan via fuldmagt udpege andre medlemmer eller arbejdsgrupper til at kunne tegne foreningen. Ved køb eller salg af fast ejendom skal hele bestyrelsen underskrive aftalen.

9.3 Der påhviler ikke foreningens medlemmer nogen personlig hæftelse for de forpligtelser, der påhviler foreningen.

**§10 Opløsning af foreningen**

10.1 Foreningen kan opløses med 3/4 flertal af de fremmødte på to generalforsamlinger, som holdes med mindst en måneds mellemrum.

10.2 I tilfælde af opløsning gives foreningens formue til almennyttige formål, som besluttes på den opløsende generalforsamling

**§11 Ikrafttræden**

§11 Disse vedtægter der vedtaget pågeneralforsamling den 27-2-2024